ডিজি পদের জন্য পাঠানো হল ৮ জনের তালিকা, নাম রয়েছে রাজীব কুমারের

কলকাতা: আগামী ৩১ জানুয়ারি অবসর নিচ্ছেন রাজ্য পুলিশের ভারপ্রাপ্ত ডিজি রাজীব কুমার (WB DG Rajiv Kumar)। পরবর্তী ডিজি নিয়েই তৈরি হয়েছে জটিলতা। আগামী ৪৮ ঘণ্টার মধ্যে পশ্চিমবঙ্গের ডিজি নিয়োগ নিয়ে ইউনিয়ন পাবলিক সার্ভিস কমিশন (Union Public Service Commission)-কে প্রস্তাব পাঠাতে হবে রাজ্যকে। বুধবার এমনই নির্দেশ দিল সেন্ট্রাল অ্যাডমিনিস্ট্রেটিভ ট্রাইবুনালের (ক্যাটের) প্রিন্সিপাল বেঞ্চ। এবার সেই পদের জন্য ৮ জনের নামের তালিকা পাঠাল নবান্ন।

গত ২১ জানুয়ারি এই ৮ জনের নাম পাঠানো হয়েছে। আর সেই তালিকায় নাম রয়েছে খোদ রাজীব কুমারের। এখনও পর্যন্ত কোনও এক্সটেনশন পাননি তিনি। তাঁর মেয়াদ বাড়ানো হয়নি। রাজ্য পুলিশের পরবর্তী ডিজি পদের জন্য ৮ জনের নাম ইউনিয়ন পাবলিক সার্ভিস কমিশনের কাছে পাঠিয়েছে রাজ্য। সেই তালিকায় আবারও রাজীব কুমারের পাশাপাশি মামলকারী আইপিএস রাজেশ কুমারের নামও রয়েছে। এছাড়া রণবীর কুমার, দেবাশিস রায়, অনুজ শর্মা, জগমোহন, এন রমেশ বাবু এবং সিদ্ধিনাথ গুপ্তার নাম রয়েছে। রাজীব কুমার বর্তমানে ভারপ্রাপ্ত ডিজি হিসেবে রয়েছেন। রাজ্য পুলিশের শেষ স্থায়ী ডিজি ছিলেন মনোজ মালব্য।

আরও পড়ুন: বাংলাতে এলেও কলকাতায় নয় কেন নিতিন নবীন?

এদিকে রাজীব কুমারের নাম পাঠানোয় দিদি তেরা ডিজি দিবানা বলে গান গেয়ে খোঁচা দিয়েছেন সুকান্ত মজুমদার (Sukanta Majumdar)। কেন্দ্রীয় প্রতিমন্ত্রী বলেছেন অবসরের পরেও দিদি ডিজিকে ছাড়তে চাইছেন না। এরপরেই হুঁশিয়ারি দিয়ে বলেছেন রাজীব কুমার ডিজি হয়ে ফিরলেও তৃণমূলের বিসর্জন হবেই।